b'\n_START_ARTICLE_\nRapalloavtalen\n_START_SECTION_\nBeskrivelse\n_START_PARAGRAPH_\nI Rapalloavtalen sa begge land fra seg sine territorielle krav p\xc3\xa5 hverandre fra Brest-Litovsk-traktaten. Dessuten innebar avtalen en formalisering av forholdet mellom Tyskland og Sovjetunionen. _NEWLINE_Fundament for traktaten var at de to statene anerkjente hverandre som likeberettigede. Diplomatiske forbindelser mellom landene ble innledet. Alle krav vedr\xc3\xb8rende krigen mellom det tidligere keiserriket Russland og Tyskland ble betraktet som avklarte. Blant annet avstod Sovjetunionen fra \xc3\xa5 ta opp artikkel 116 i Versaillestraktaten, som forutsatte at Tyskland skulle betale Russland krigsskadeerstatninger. Rapallotraktaten var uten tvil en f\xc3\xb8lge av Storbritannias og Frankrikes negative politikk overfor b\xc3\xa5de Tyskland og Sovjetunionen. Dette brakte de to landene n\xc3\xa6rmere hverandre._NEWLINE_Tyskland var det f\xc3\xb8rste landet i Europa som med Rapallotraktaten opprettet diplomatiske forbindelser med Sovjetunionen, og allerede ett \xc3\xa5r tidligere hadde man inng\xc3\xa5tt en handelsavtale som gjorde Tyskland til Sovjetunionens st\xc3\xb8rste handelspartner.\n_START_SECTION_\nHemmelig tillegg\n_START_PARAGRAPH_\nEt hemmelig tillegg, signert 29. juli innebar at tyske styrker fikk adgang til \xc3\xa5 trene og forske i Sovjetunionen med moderne v\xc3\xa5pen som panservogner, fly og giftgass. Senere er Geheime Fliegerschule und Erprobungsst\xc3\xa4tte der Reichswehr ved Lipetsk i Sovjetunionen blitt kjent som et sted for slik trening. Dette var et direkte brudd p\xc3\xa5 Versaillestraktaten._NEWLINE_P\xc3\xa5 tross av en ny traktat i Berlin i 1926 ble forholdet mellom de to maktene gradvis svekket av Tysklands gradvise tiln\xc3\xa6rming til Storbritannia og Frankrike.'